So raak paniekaankope jou finansies en ander se inkopietrollies/-mandjies - Corona Krisissentrum
Tuis / Covid 19 en die ekonomie / So raak paniekaankope jou finansies en ander se inkopietrollies/-mandjies
So raak paniekaankope jou finansies en ander se inkopietrollies/-mandjies
President Cyril Ramaphosa se aankondiging Sondagaand 15 Maart 2020 betreffende voorskrifte vir alle landsburgers rakende die koronavirus wat ook nou in Suid-Afrika posgevat het, het oënskynlik groot paniek onder Suid-Afrikaners gesaai. Paniek oor die gesondheidsgevaar van hierdie virus. Maar ook paniek dat noodsaaklike items oornag nie meer beskikbaar gaan wees nie.
Maandagoggend, kort nadat supermarkte se deure geopen het, het gerugte van leë winkelrakke was binne ure soos 'n veldbrand op sosiale media versprei. Verbruikers wat normaalweg net maandeliks, tweeweeklikse of weekliks inkopies doen om kos-, yskas- en vrieskasvoorrade aan te vul, het paniekbevange buite hul geskeduleerde inkopietyd winkels toe gehaas. Sommiges vir werklike noodsaaklike items, ander om voor die voet te koop, "net ingeval".
Dit het tot gevolg dat sommige verbruikers met trollies oorlopens toe vol van waarskynlik minder noodsaaklike produkte by die winkel uitstap en ander wat gefrustreerd en bekommerd met leë hande die winkel verlaat om te gaan kyk of hulle nog 'n brood, 'n liter melk of ander noodsaaklikhede by 'n ander supermark kan kry.
Paniekaankope is wanneer verbruikers buitengewoon groot hoeveelhede van 'n produk of produkte aankoop met die verwagting dat 'n ramp gaan plaasvind, of na afloop van 'n ramp. Dit kom ook voor wanneer daar na verwagting, om watter rede ook al, 'n tekort aan sekere produkte kan ontstaan.
Tipiese gedrag van paniekbevange kopers
Mense besluit op die ingewing van die oomblik om te gaan inkopies doen, meestal sonder 'n inkopielysie. Die doel is om hul kos-, ys- en vrieskaste vol te pak, net ingeval die produkte wat hulle benodig, binnekort nie meer beskikbaar gaan wees nie.
Inkopies word op beskikbaarheid van produkte eerder as voorkeur of prys gebaseer. Supermarkte is oorvol van ander paniekerige kopers, en daar staan ellelange rye mense wat wag om te betaal. Boonop vrees jy dat jy in die samedromming van mense die siekte sal opdoen. In jou haas om te kry waarna jy soek, en gedrewe deur die angs en gejaagdheid van ander kopers, gryp jy wat voorkom, sonder om pryse te vergelyk of om te soek vir die spesifieke maak waarvan jy hou. So beland items wat normaalweg nie eens op jou inkopielysie sou wees nie en waarvan 'n groot persentasie nooit gebruik gaan word nie, in jou trollie.
Trollies oorlaai met oorbodige goedere
Uit vrees dat sekere produkte uiteindelik nie meer beskikbaar sal wees nie, koop mense baie meer van 'n spesifieke item as wat hulle ooit sal kan opgebruik. Gevolglik bestee mense baie meer as wat die geval sou wees tydens hul normale maandelikse inkopietog.
Finansiële en ander implikasies vir paniekkopers en ander verbruikers
Paniekaankope raak die verbruiker se finansies op vele maniere, maar hierdie gedrag het ook negatiewe implikasies vir ander verbruikers.
Omdat mense heelwat meer koop as tydens hul normale maandelikse kruideniersware-inkopietog, bestee hulle heelwat meer as gewoonlik. Selfs al word al hierdie produkte uiteindelik opgebruik, kan so 'n onbeplande uitgawe die meeste mense finansieel knel. Indien van die goedere nie gebruik word nie, is baie geld verkwis.
Met 'n knap begroting, of indien jy nie 'n bietjie ekstra kontant het om so 'n onverwagse uitgawe te dek nie, is dit te maklik om jou kredietkaart(e) te gebruik. Teen hoë rentekoerse kos die aankope jou uiteindelik veel meer as die bedrag op die kasregisterstrokie. Dit kan jou begroting vir 'n paar maande omverwerp.
Hierdie bykomende finansiële las veroorsaak spanning, wat 'n negatiewe impak op jou fisieke en emosionele welstand het.
Die ure wat jy in rye by betaalpunte bestee, is tyd wat jy kon benut het om ander dinge te doen. Indien jy 'n entrepreneur is, is dit kosbare werkstyd en gevolglik geld wat verlore is.
Deur onnodige en oortollige aankope ontneem jy ander mense/gesinne dalk van goedere wat hulle nodiger het as wat jy dit het.
Persone wat vir hul salaris, pensioen of toelae moet wag en nie dadelik kan inkopies doen nie, ly daaronder. Teen die tyd dat hulle geld het, is die rakke leeg.
Hoe kan ons die probleem oorbrug?
Dis begryplik dat mense angstig raak in hierdie moeilike en onvoorspelbare tyd, maar die probleem kan oorbrug word indien elke landsburger sy/haar samewerking gee.
Moenie sonder 'n inkopielysie van dit jy werklik nodig het, winkel toe gaan nie; koop slegs dit wat jy onder normale omstandighede sou koop en wat (byna) opgebruik is.
Koop net hoeveelhede wat julle binne 'n redelike tydperk sal opgebruik.
Moenie uit vrees vir skaarste van produkte onnodige produkte koop nie.
Bied hulp aan persone wat nie in moeilike tye by die winkels kan kom of oor die nodige finansies beskik nie.
Minister Ebrahim Patel, minister van handel en nywerheid maan Suid-Afrikaners om paniekaankope te vermy omdat daar genoegsame hoeveelhede van alle noodsaaklike produkte plaaslik vervaardig word. Dit sal verseker dat die voorsieningskettings in stand gehou word en dat in- en uitvoere sal voortgaan. Die sluit van hawens is slegs vir mense, nie vir produkte nie. Hy maan ook dat paniekaankope tot groter angs lei.
Psychology Today: https://www.psychologytoday.com/us/blog/the-science-behind-behavior/202003/how-panic-buying-affects-our-personal-finances
Psychology Today: https://www.psychologytoday.com/us/blog/motivate/202003/5-ways-overcome-the-psychological-stress-coronavirus